<classify> KOCHA Mkuu wa Simba, Patrick Aussems amesema mbinu alizowalisha washambuliaji wake zimeanza kuleta matunda na kuahidi kuwatengeneza kuwa bora zaidi.Tambo hizo ni baada ya timu yake kuibuka na ushindi wa mabao 5-0 dhidi ya Ruvu Shooting juzi kwenye uwanja wa Taifa, Dar es Salaam, ukiwa ni ushindi wa pili mkubwa baada ya ule wa 5-1 dhidi ya Alliance hivi karibuni.Akizungumza na waandishi wa habari baada ya mchezo huo, Aussems alisema amekuwa akiwasoma wapinzani na hivyo, kuzungumza na wachezaji wake nini kinachohitajika ili kupata matokeo.Nimefurahishwa na kiwango cha wachezaji, wamecheza vizuri. Tuliwasoma Ruvu katika michezo yao iliyopita tukagundua wamekuwa wakicheza mchezo wa kujihami, tukaona tuje na mbinu ya kuwatingisha walinzi na hatimaye tukafanikiwa,alisema.Alisema kingine aliwaeleza wachezaji kuwa inabidi wahakikishe wanaumiliki mchezo, wadhibiti kwenye ulinzi na kupambana katika kushambulia na wakafanikiwa. Kocha huyo alisema kwa aina ya uchezaji wa Ruvu kama hujaisoma ni ngumu kuwafunga kirahisi kwa sababu wamekuwa wakiingia kwa mbinu ya kuzuia.Alisema bado wana kazi kubwa mbele hivyo wataendelea kupambana katika michezo ijayo kufanya vizuri zaidi. Kwa upande wake, Kocha wa Ruvu Shooting, Abdulmutik Haji alisema magoli mengi waliyofungwa yametokana na uzembe hasa kwa viungo wakabaji waliokuwa wakipoteza mipira ovyo na kupokwa na wekundu hao wa Msimbazi.Alisema waliingia kwa tahadhari wakiiheshimu Simba kwa kuwa ni timu kubwa na walitaka kucheza kwa kujihami lakini mambo yalibadilika na mbinu zao zilikwama. Magoli mengi tuliyofungwa ukiangalia mipira tulikuwa nao sisi lakini tulikuwa tunanyanganywa wanaenda wanatufunga, hatukucheza vizuri, tulifeli kimbinu, alisema.  <topic>: MICHEZO 